钦定古今图书集成/理学汇编/经籍典/第128卷 > 《周公居东二年辩》汪叡
## 钦定古今图书集成/理学汇编/经籍典/第128卷 > 《周公居东二年辩》汪叡

予读《金縢》之书，言：“周公居东二年，则罪人斯得”而疑。
朱子《诗传鸱鸮篇》，从汉孔氏说。“弗辟”之“辟”，音辟，谓致
刑辟而诛杀之也。郑氏注《诗》，言周公以管、蔡流言辟
居东都，则读为“辞避”之辟。蔡氏注《书》，则从郑说。愚读
《诗》《书》，三复，致疑而未能决，因合《诗》《书》之经，反复求之，
始信郑说为是，确然不疑。何也？流言者，危周公，间王
室，然未明其何所由起，则一时是非犹昧，周公未宜
遽兴师问罪，故曰：“我之弗辟，则无以告我先王。”是以
退而居东都二年，然后是非明白，而知流言出自武
庚管、蔡，故曰：“罪人斯得。”盖得罪人之情实也。既曰居
东，则非东征可知矣。意者公虽退居避位，然必尚得
将带侍从护卫之人以自随，非如后世大臣贬黜不
得一人自随比也。其作《鸱鸮》之诗，极言恩勤，保育王
家，先事预防，劳勚为甚，遭逢外患，不得不然。其辞促，
其情哀，盖避居之时所作，非兴师问罪所发之情辞
也。苟非成王复感风雷之变而迎之，则《大诰》何由作，
东征之师何由而出乎？奉命东征，陈师鞠旅，方率友
邦冢君卿士，司马偕行。然前日从以居东，卫士未尝
易也。观《大诰》一篇，参以《豳风》数诗观之，可见矣。夫以
王师出征，三监诛武庚，以周公之神圣才艺而将之
以讨有罪，名正言顺，必不久淹岁月，不过半年期月
间事尔，必不再劳师征三年之久。窃惟周公避居东
都二年，罪人斯得，于是《大诰》《东征》。又一年为三年，王
感风雷而迎周公，必轻身奔赴，军士居东，或未偕行，
虽行亦不得并留。受命出征，军士随征。武庚既诛，归
劳东征之士，则三年矣。故曰：“自我不见，于今三年。”惟
公退让而避居东都，故再言公孙硕肤以赞美之。假
令公遭流言之变，是非之实未明，辄假王命以兴师
旅，将孰知而孰信从之乎！诗人安得有狼跋疐尾之
况？故朱子晚年亦从郑说，其《答蔡仲默书》可考也。